CELEX: 32017D1791
Language: hr
Date: 2017-10-04 00:00:00
Title: Provedbena odluka Komisije (EU) 2017/1791 оd 4. listopada 2017. kojom se utvrđuje da suspenzija povlaštene carine na temelju članka 15. Uredbe (EU) br. 20/2013 Europskog parlamenta i Vijeća nije primjerena za uvoz banana podrijetlom iz Gvatemale

5.10.2017   
            
            
               HR
            
            
               Službeni list Europske unije
            
            
               L 257/1
            
         PROVEDBENA ODLUKA KOMISIJE (EU) 2017/1791
   оd 4. listopada 2017.
   kojom se utvrđuje da suspenzija povlaštene carine na temelju članka 15. Uredbe (EU) br. 20/2013 Europskog parlamenta i Vijeća nije primjerena za uvoz banana podrijetlom iz Gvatemale
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 20/2013 Europskog parlamenta i Vijeća od 15. siječnja 2013. o primjeni bilateralne zaštitne klauzule i mehanizma stabilizacije za banane iz Sporazuma o pridruživanju između Europske unije i njezinih država članica, s jedne strane, i Središnje Amerike, s druge strane (1), a posebno njezin članak 15. stavak 2.,
   budući da:
   
               (1)
            
            
               Mehanizam stabilizacije za banane uveden je Sporazumom o pridruživanju između Europske unije i njezinih država članica, s jedne strane, i Srednje Amerike, s druge strane (2) („Sporazum”), koji se na zemlje Srednje Amerike privremeno počeo primjenjivati tijekom 2013., a na samu Gvatemalu 1. prosinca 2013.
            
         
               (2)
            
            
               U skladu s tim mehanizmom stabilizacije, kako je proveden Uredbom (EU) br. 20/2013, ako se premaši utvrđeni granični obujam za uvoz svježih banana (tarifni broj 0803 00 19 kombinirane nomenklature Europske unije od 1. siječnja 2012.) iz jedne od predmetnih zemalja, Komisija može provedbenim aktom, koji se donosi u skladu s hitnim postupkom iz članka 14. stavka 4. Uredbe (EU) br. 20/2013, suspendirati povlaštenu carinu koja se primjenjuje na uvoz svježih banana iz te zemlje ili utvrditi da takva suspenzija nije primjerena.
            
         
               (3)
            
            
               Uvoz u Uniju svježih banana podrijetlom iz Gvatemale 23. kolovoza 2017. premašio je prag od 67 500 tona utvrđen Sporazumom.
            
         
               (4)
            
            
               U tom je kontekstu, u skladu s člankom 15. stavkom 3. Uredbe (EU) br. 20/2013, Komisija uzela u obzir učinak predmetnog uvoza na stanje tržišta Unije za banane kako bi odlučila treba li se povlaštena carina suspendirati. Komisija je u tu svrhu razmotrila učinak predmetnog uvoza na razinu cijene u Uniji, razvoj uvoza iz drugih izvora te ukupnu stabilnost tržišta Unije za svježe banane.
            
         
               (5)
            
            
               U trenutku kad je premašio prag za 2017., uvoz svježih banana iz Gvatemale činio je samo 2 % uvoza u Uniju svježih banana na koje se primjenjuje mehanizam stabilizacije za banane. Nadalje, uvoz iz Gvatemale čini tek 1,8 % ukupnog uvoza svježih banana u Uniju.
            
         
               (6)
            
            
               Uvoz iz velikih zemalja izvoznica s kojima je Unija također sklopila sporazum o slobodnoj trgovini, prije svega Kolumbije, Ekvadora i Kostarike, iznosio je 47,4 %, 51,1 %, odnosno 50,4 % njihovih pragova. „Neiskorištene” količine u okviru mehanizma stabilizacije (približno 3 milijuna tona) znatno su veće od ukupnog dosadašnjeg uvoza iz Gvatemale (68 400 tona).
            
         
               (7)
            
            
               Cijena uvoza iz Gvatemale tijekom prvih šest mjeseci 2017. u prosjeku je iznosila 573 EUR po toni, što je za 15 % niže od prosječnih cijena ostalog uvoza svježih banana u Uniju. Međutim, obujam uvoza ostao je vrlo nizak, kako je spomenuto u uvodnoj izjavi 5.
            
         
               (8)
            
            
               Prosječna veleprodajna cijena banana na tržištu Unije obično bilježi silazni trend do kraja srpnja, pa potom raste. Stoga je prosječna veleprodajna cijena banana (svih podrijetla) u srpnju 2017. (918 EUR/tona) doista bila za 8 % niža od prosječne cijene iz prve polovine godine. Međutim, na temelju prosjeka za tri tjedna prosječna razina veleprodajne cijene žutih banana proizvedenih u EU-u u srpnju 2017. (910 EUR/tona) ostala je u skladu s razinom (zabilježenih cijena) u prethodnim godinama (910 EUR/tona, 880 EUR/tona odnosno 900 EUR/tona).
            
         
               (9)
            
            
               Stoga u ovoj fazi nema naznaka da se uvozom svježih banana iz Gvatemale iznad utvrđenoga godišnjega graničnog obujma uvoza narušila stabilnost tržišta Unije niti da je to imalo znatniji utjecaj na položaj proizvođača u Uniji.
            
         
               (10)
            
            
               U kolovozu 2017. nije bilo naznaka ozbiljnog narušavanja ili mogućeg ozbiljnog narušavanja gospodarskog stanja u najudaljenijim regijama Unije.
            
         
               (11)
            
            
               Stoga se suspenzija povlaštene carine na uvoz banana podrijetlom iz Gvatemale u ovoj fazi ne čini primjerenom.
            
         
               (12)
            
            
               Budući da je godišnji granični obujam premašen već u kolovozu te iako je ukupni uvoz iz Gvatemale na tržište Unije nizak, Komisija će nastaviti pratiti stanje u tom pogledu i pravovremeno preispitati stanje na tržištu banana te na temelju toga po potrebi donijeti mjere,
            
         DONIJELA JE OVU ODLUKU:
   Članak 1.
   Suspenzija povlaštene carine na uvoz svježih banana razvrstanih u tarifni broj 0803 00 19 kombinirane nomenklature Europske unije i podrijetlom iz Gvatemale nije primjerena.
   Članak 2.
   Ova Odluka stupa na snagu na dan objave u Službenom listu Europske unije.
   
      Sastavljeno u Bruxellesu 4. listopada 2017.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 17, 19.1.2013., str. 13.
   
   
      (2)  SL L 346, 15.12.2012., str. 1.